
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, 

DE DISCIPLINĂ ŞI IMUNITĂŢI
	
	Bucureşti, 28.01.2008
Nr.  PL-x  801
	


RAPORT

asupra proiectului de Lege pentru completarea art. 258 din Codul penal
În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată spre dezbatere, în fond, cu proiectul de Lege pentru completarea art. 258 din Codul penal, transmis cu adresa nr. PL-x 801 din 28 noiembrie 2007 , înregistrată sub nr. 31/1270 din 29 noiembrie 2007.    
Potrivit prevederilor art. 75 din Constituţia României, republicată şi ale art.92 alin. (9) pct.2 , din Regulamentul Camerei Deputaţilor, republicat, cu modificările ulterioare, Camera Deputaţilor este Cameră Decizională.

Senatul, în calitate de primă Cameră sesizată, a adoptat proiectul de lege în şedinţa din                    12 noiembrie 2007.
Consiliul Legislativ a avizat favorabil iniţiativa legislativă, cu  unele observaţii şi propuneri, conform avizului nr. 1311 din  1 octombrie 2007.

Guvernul, prin punctul de vedere transmis, susţine adoptarea acestei  iniţiative legislative.

Consiliul Superior al Magistraturii a avizat favorabil proiectul de lege, conform Hotărârii nr. 665 din 4 octombrie 2007 a Plenului Consiliului  Superior al Magistraturii.
Comisia pentru drepturile omului, culte şi problemele minorităţilor naţionale a avizat favorabil proiectul de lege, conform avizului nr. 25/803 din 4 decembrie 2007.


Iniţiativa legislativă supusă dezbaterii are ca obiect de reglementare completarea dispoziţiilor art. 258 din Codul penal cu un nou alineat, alin. 2, în sensul instituirii regulii privind punerea în mişcare a acţiunii penale la plângerea prealabilă a persoanei vătămate, în cazul săvârşirii infracţiunilor prevăzute la art. 246 – abuzul în serviciu contra intereselor persoanelor, la art. 247 – abuzul în serviciu prin îngrădirea unor drepturi, precum şi la art. 250 – purtarea abuzivă, din Codul penal .
În conformitate cu prevederile art. 61 din Regulamentul Camerei Deputaţilor, republicat, cu modificările ulterioare, membrii Comisiei au examinat iniţiativa legislativă susmenţionată pe parcursul mai multor şedinţe, dezbaterile finalizându-se  în şedinţa din 28 ianuarie 2008. Domnul senator Şerban Nicolae, în calitate de iniţiator al propunerii legislative, a propus o reformulare a textului alin. (2) al articolului 258  adoptat de Senat, amendament care, supus la vot, a fost a aprobat cu unanimitate de voturi. În cursul dezbaterilor, domnul deputat Eugen Nicolicea a formulat două amendamente, care au fost aprobate cu votul majorităţii membrilor Comisiei.
Pe parcursul dezbaterilor, la lucrările Comisiei au participat, în calitate de invitaţi, domnul senator Şerban Nicolae – iniţiator, iar din partea Ministerului Justiţiei, doamna Katalin Barbara Kibedi – secretar de stat şi doamna Nicoleta Bosoc - director. 

  Din numărul total de 27 membri ai Comisiei juridice, de disciplină şi imunităţi, la şedinţă au participat 15  deputaţi.
 În urma examinării iniţiativei legislative şi a opiniilor exprimate, membrii Comisiei au hotărât, cu majoritate de voturi ( 12 voturi pentru şi 3 voturi împotrivă), să supună plenului Camerei Deputaţilor, spre dezbatere şi adoptare, proiectul de Lege pentru completarea art. 258 din Codul penal , cu amendamentele admise care sunt redate în ANEXA la prezentul raport.
În raport cu obiectul şi conţinutul său, ce vizează modificarea unei legi organice, proiectul de lege face parte din categoria legilor organice. 

                                  PREŞEDINTE,                                                                SECRETAR,

                                  Sergiu ANDON                                                              George BĂEŞU

         Consilier,

    Nicoleta Grecu
ANEXĂ

AMENDAMENTE ADMISE :

	Nr.

crt.
	Text Senat
	Text propus de Comisie 
(autorul amendamentului)
	Motivare

	1
	   Titlul Legii: 

  Lege pentru completarea art. 258 din Codul penal
	    Titlul Legii: 

  Lege pentru modificarea şi completarea Codului penal

	Pentru respectarea normelor de tehnică legislativă.

	2
	       Articol unic. - La articolul 258 din Codul penal al României, publicat în  Monitorul Oficial al României, Partea I, nr. 65 din 16 aprilie 1997, cu modificările şi completările ulterioare, se introduce un alineat nou, alin. 2, cu următorul cuprins:

	Articol unic. - Codul penal al României, republicat în  Monitorul Oficial al României, Partea I, nr. 65 din 16 aprilie 1997, cu modificările şi completările ulterioare, se modifică şi se completează după cum urmează :

Autor : Comisia juridică.
	      Pentru respectarea normelor de tehnică legislativă.

	3
	                          ---------------
	 1. După articolul 155 se introduce un articol nou, articolul 1551, cu următorul cuprins:

Fapta prevăzută la articolul 155, săvârşită de către Preşedintele României în funcţie, constituie infracţiunea de înaltă trădare şi se pedepseşte cu detenţiune pe viaţă sau cu închisoare de la 15 la 25 de ani şi interzicerea unor drepturi.
      Autor : deputat Eugen Nicolicea.

	  Pentru punerea în acord cu prevederile art. 96 alin. (1) din Constituţie, care se referă la infracţiunea de      „ Înaltă trădare”.

	4
	   (Text din Codul penal în vigoare)
   Art. 1681. - Comunicarea sau răspândirea, prin orice mijloace, de ştiri, date sau informaţii false ori de documente falsificate, dacă prin aceasta se pune în pericol siguranţa statului, se pedepseşte cu închisoare de la unu la 5 ani. 


	 2. Articolul 1681 se modifică şi va avea următorul cuprins: 

    Comunicarea sau răspândirea, prin orice mijloace, de ştiri, date sau informaţii false ori de documente falsificate, dacă fapta este de natură să aducă atingere siguranţei statului sau relaţiilor internaţionale ale României, se pedepseşte cu închisoare de la unu la 5 ani.
      Autor : deputat Eugen Nicolicea.

	  Se revine la forma articolului anterior modificării prin Legea     nr. 278/2006. Revenirea este necesară pentru sancţionarea comunicării de informaţii false care aduc atingere relaţiilor internaţionale ale României.

	5
	    „ În cazul prevăzut la alin. 1, pentru faptele prevăzute la art. 246, 247 şi 250, acţiunea penală se pune în mişcare la plângerea prealabilă a persoanei vătămate.”
	  3. La articolul 258, după unicul alineat se introduce un alineat nou, alineatul 2 cu următorul cuprins: 

  „ În cazul prevăzut la alin. 1, pentru faptele prevăzute la art. 246, 247 şi 250 alin. 1-4, acţiunea penală se pune în mişcare la plângerea prealabilă a persoanei vătămate, dacă acestea au fost săvârşite de o persoană dintre cele la care se referă art. 147 alin.2 .”

Autor : Comisia juridică.


	    Pentru o reglementare concisă în domeniu. 

